Պատկերը կատարելության էին հասցնում բիզնեսմենները` կյանքի բոլոր բնագավառներում: Նրանք գնում էին անցյալ` կինոնկարահանումների, կազմակերպում նամակագրության մեռյալների հետ, հեռախոսային խոսակցություններ ու տեսակցություններ նրանց հետ, կանանց հայտնում, թե որտեղ էին ամուսինները մինչև ժամը հինգը և հինգից հետո, կամ թե եկող ամսվա չորրորդ շաբաթ օրը ամուսինը կխանգարի նրա հանդիպումը «ընտանիքի բարեկամի» հետ: Նրանք ճարպիկ խաբեբաներին ուղարկում էին միջնադար` ալքիմիայով զբաղվելու, պատմաբաններին` արքունիքներ` ինտրիգներ լարելու և դրանց առաջն առնելիս, մանր ազգերի նացիոնալիստներին` պետության ամենահզոր ժամանակը: Վայրկյան առ վայրկյան ուսումնասիրվում էր նշանավոր մարդկանց գործը, նկարահանվում ու փաստագրվում կյանքի ամեն մի քայլը: Այդ խեղճերը շրջապատված էին լինում ամեն դարի ու ամեն ազգի մարդկանցով: Կանգ առավ գիտությունը: Այլևս հայտնագործություններ չէին ուզում անել, գնում էին ապագա և ցանկանում այնտեղ իմանալ նոր գյուտերի մասին: Սակայն ապագան արդեն դատարկ էր, քանի որ դատարկ էր ներկան: